Grófhreyfifærni barna á Íslandi sem hafa fengið bráðaeitilfrumuhvítblæði
Inngangur: Hvítblæði er algengasta krabbameinið hjá börnum undir fimmtán ára og er bráðaeitilfrumuhvítblæði algengasta tegundin. Afleiðingar sjúkdómsins og lyfjameðferðarinnar geta haft mikil áhrif á líf barnanna. Dæmi um afleiðingar sem geta komið fram eru seinkun á grófhreyfiþroska, skert jafnvægi, minnkaður vöðvastyrkur og minnkaður liðferill í ökkla. Markmið rannsóknarinnar var að kanna grófhreyfifærni barna sem hafa lokið lyfjameðferð við bráðaeitilfrumuhvítblæði og bera saman við grófhreyfifærni jafnaldra sem ekki hafa sögu um langvinna sjúkdóma. Fáar erlendar rannsóknir hafa verið gerðar um viðfangsefnið og engin íslensk. Þar sem lítið er vitað um viðfangsefnið gæti rannsóknin talist mikilvæg viðbót við takmarkaða þekkingu sem fyrir er. Aðferðir: Rannsóknin var megindleg tilfella-viðmiðuð rannsókn með þversniði sem byggir á beinum mælingum á grófhreyfifærni. Þátttakendur voru 25 talsins, ellefu í rannsóknarhópi og fjórtán í samanburðarhópi. Rannsóknarhópurinn samanstóð af börnum á aldrinum fjögurra til átján ára með greininguna bráðaeitilfrumuhvítblæði og í samanburðarhópi voru börn á sama aldri án langvinnra sjúkdóma. Til að meta hreyfifærni barnanna var hreyfifærniprófið Bruininks-Oseretsky Test of Motor Proficiency - Second Edition (BOT-2) lagt fyrir. Í þessari rannsókn voru eftirfarandi undirþættir skoðaðir: Samhæfing milli hægri og vinstri hliðar líkama, jafnvægi, hlaupahraði og styrkur. Ályktunartölfræði var notuð þar sem hreyfifærni hópanna tveggja var borin saman og til þess var notað t-próf óháðra úrtaka. Niðurstöður: Hóparnir voru sambærilegir hvað varðar aldur og kyn, en innan samanburðarhópsins voru fleiri sem stunduðu reglulegar íþróttir. Marktækur munur var á öllum undirþáttum BOT-2 prófsins sem skoðaðir voru í þessari rannsókn: Samhæfing milli hægri og vinstri hliðar líkama (p = 0,035), jafnvægi (p < 0,001), hlaupahraði (p <0,001) og styrkur (p = 0,020). Einnig var marktækur munur á heildarstigum prófsins (p = 0,001). Ályktun: Niðurstöður benda til þess að börn sem hafa lokið lyfjameðferð við bráðaeitilfrumuhvítblæði hafi lakari grófhreyfifærni en heilbrigðir jafnaldrar. Þörf er á frekari rannsóknum sem kanna bæði langtímaáhrif lyfjameðferðar og hlutverk sérhæfðar þjálfunar á hreyfifærni barna að lokinni hvítblæðismeðferð.
Sjúkraþjálfun, Hvítblæði, Hreyfifærni, Börn
Networked Digital Library of Theses and Dissertations